钦定古今图书集成/明伦汇编/官常典/第099卷 > 襄宪王瞻墡
## 钦定古今图书集成/明伦汇编/官常典/第099卷 > 襄宪王瞻墡

按《明外史》本传：“襄王瞻墡，仁宗第五子，母昭皇后，永
乐二十二年封。仁宗崩，监国。宣宗征汉，留守敬恪有
令誉，宣德四年，就藩长沙。正统元年，徙襄阳。七年，来
朝。英宗北狩，诸王中瞻墡最长且贤，众望颇属。太后
命取襄国金符入宫，不果召。而瞻墡上书太后，请立
英宗世子，令郕王监国，募勇智士迎銮。书至，景帝立”
数日矣。英宗还京师，居南内，又上书景帝宜旦夕省
膳问安，率群臣朔望见，无忘恭顺。英宗复辟，石亨等
诬戮于谦、王文，有迎立外藩语，帝颇疑瞻墡。久之，从
宫中得瞻墡所上二书，而金符固在太后阁中，乃赐
书召瞻墡。比二书于金縢。入朝，宴便殿，避席请曰：“臣
过汴，汴父老遮道言按察使王概贤”以诬逮诏狱，愿
皇上加察。帝立出概，命为大理卿。数请反国，赐护卫、
旗手、鹰坊司，且令宫殿制如黄厔。瞻墡踧踖谢不敢。
帝称善，亲送至午门外，握手泣别。瞻墡拜，帝亦拜，瞻
墡逡巡复拜，如是者再。帝曰：“叔父欲何言？”顿首曰：“万
方望治如饥渴，愿省刑薄敛。”帝拱谢曰：“敬受教。”目送瞻墡出端门，乃还。四年复入朝。帝为制《岘山汉水赋》
及《襄阳四时歌》，亲饯之卢沟桥。六年又召，以老辞。岁
时存问，礼遇之盛，诸藩所未有也。成化十四年薨，谥
曰“宪王。”世子祈镛嗣，弘治元年薨，谥曰“定王。”子见淑
嗣，三年薨，谥曰“简王。”子祐材嗣。

按《藩献记》：“襄宪王瞻墡，仁宗皇帝第五子也。天资明
睿，通《诗》《书》及《春秋》。宣德四年八月封之国长沙。正统
元年七月，改封襄阳。成化十四年薨，寿七十三。”